Väga õige minu meelest. OK, kommentaarides oli korraks tõstatatud semantika küsimus, s.t. et õige armastus ei himustagi kontrolli ja paarilisega pidevat koosolemist ja kokkukuulumist. (Millega ma põhim. isegi nõustuda võiks.) Aga no mis ajast me utoopias elame ja paljud inimesed üldse seda ideaalset armastust tunnevad? Tavaliselt näeb tüüpiline piiritu armastus ikka nii välja, et armastuse objektilt oodatakse, et tema omalt pooltki täpselt samasuguse tulisusega suhtuks, kogu oma vaba aja teiselepoolele pühendaks, iga oma mittetööalase mõttega armastatu juures viibiks ja kogu hinge, naha ja karvadega armastatule kuuluks. Armastaja tahab oma armastuse objektiga võimalikult palju koos olla, pidevalt armupalangus hõõguda ja tunda, et teisel on täpselt samasugune või soovitavalt isegi kraad kangemgi tunne tema vastu. Ja see peaks mulle ju vägagi tuttav olema, sest paar korda olen isegi sellist "piiritut armastust" harrastanud. Aga elu tõsiasi on, et lakkamatult lõõmata ei jaksa mitte keegi. Ja tavaliselt on naine see, kes lõõmab palavamalt ja kauem - emotsioonide eripära. See ei tähenda, et mees EI suudaks lõõmata, aga tal läheb see tavaliselt kiiremini üle. (Erandeid muidugi leidub, aga siiski vähe - meie Pr11t näiteks :P.) Mida tulisemalt tunne alguses lõõmab, seda kiiremini ta ka ära põleb. Korduvalt tõestatud, peab paika. Ja kui see siis ühel otsa saab ja rahulikumaks leegiks leebub, teine aga endiselt taevani tõusva tõrvikuna käitub, siis hakkab see seda vaiksemat leeki lämmatama lõpuks ja väga kergesti võib selle viimaks nii alla suruda, et see hääbub sootuks. Tulise tunde objektile võib hakata tunduma, (ja tavaliselt tundubki,) et temalt nõutakse midagi niisugust, mida tema anda ei jaksa. Ja see tekitab trotsi. Tuline armastaja jälle, tundes, et armastatu hakkab temast eemalduma, lööb oma leegis veel meeletumalt lõkkele, nüüd juba muretundega, et armastus tal käest libisema on hakanud ja püüdega seda uuesti põlema süüdata oma leegi abil - mis aga väiksema leegi sootuks lämmatab. (Tuld kustutatakse ju ka tulega.) Ja nii see suhe surebki. See lihtsalt põletatakse oma liiga kuuma ja kontrollimatu leegiga enneaegu läbi. Loomulikult on ka mehed mõnikord selleks täiesti suutelised, ja siis on jällegi naine tavaliselt see, kes lõpuks põgeneb lämmatavaks muutunud suhtest.